รัฐบาลไทย-ข่าวทำเนียบรัฐบาล-ปลัด สธ. มอบนโยบายจัดทำคำของบลงทุน ปีงบประมาณ พ.ศ. 2567 มุ่งเน้น 6 เรื่องสำคัญ
วันอังคารที่ 18 ตุลาคม 2565
ปลัด สธ. มอบนโยบายจัดทําคําของบลงทุน ปีงบประมาณ พ.ศ. 2567 มุ่งเน้น 6 เรื่องสําคัญ
ปลัดกระทรวงสาธารณสุข เปิดประชุมชี้แจงแนวทางการจัดทําคําของบลงทุน งบประมาณรายจ่ายประจําปีงบประมาณ พ.ศ. 2567 สําหรับหน่วยงานส่วนภูมิภาค สํานักงานปลัดกระทรวงสาธารณสุข พร้อมมอบนโยบายมุ่งเน้น 6 เรื่องสําคัญ เพื่อให้การบริหารจัดการเป็นไปอย่างคุ้มค่า ทั่วถึง
ปลัดกระทรวงสาธารณสุข เปิดประชุมชี้แจงแนวทางการจัดทําคําของบลงทุน งบประมาณรายจ่ายประจําปีงบประมาณ พ.ศ. 2567 สําหรับหน่วยงานส่วนภูมิภาค สํานักงานปลัดกระทรวงสาธารณสุข พร้อมมอบนโยบายมุ่งเน้น 6 เรื่องสําคัญ เพื่อให้การบริหารจัดการเป็นไปอย่างคุ้มค่า ทั่วถึง มีประสิทธิภาพ เป็นธรรมและเหมาะสมกับพื้นที่
วันนี้ (18 ตุลาคม 2565) ที่ห้องประชุมชัยนาทนเรนทร กระทรวงสาธารณสุข จ.นนทบุรี นพ.โอภาส การย์กวินพงศ์ ปลัดกระทรวงสาธารณสุขเป็นประธานการประชุมชี้แจงแนวทางการจัดทําคําของบลงทุน งบประมาณรายจ่ายประจําปีงบประมาณ พ.ศ. 2567 สําหรับหน่วยงานส่วนภูมิภาค สํานักงานปลัดกระทรวงสาธารณสุข พร้อมมอบนโยบายแนวทางการบริหารจัดการงบประมาณงบลงทุน ค่าครุภัณฑ์ ที่ดินและสิ่งก่อสร้าง เพื่อให้เกิดความคุ้มค่า ทั่วถึง เป็นธรรม เหมาะสมกับพื้นที่และระดับศักยภาพของหน่วยงาน และเป็นไปอย่างมีประสิทธิภาพ
นพ.โอภาสกล่าวว่า ภาพรวมงบประมาณงบลงทุนในปี พ.ศ. 2567 กําหนดกรอบวงเงินเบื้องต้นประมาณ 20,000 ล้านบาท แบ่งเป็น วงเงินผูกพันเดิม วงเงินรายการใหม่ และวงเงินพัฒนาตามนโยบายService Plan โดยในปีนี้จะมีการบริหารจัดการหลายส่วน เพื่อให้ครอบคลุมและสอดคล้องกับนโยบายของรัฐบาลและนโยบายของกระทรวงสาธารณสุขที่ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ได้มอบไว้ รวมถึงนโยบาย “Health for Wealth” ใช้สุขภาพสร้างความมั่งคั่งให้ประเทศเพื่อกระตุ้นเศรษฐกิจ ซึ่งกรอบการดําเนินการที่จะใช้ในการจัดทํางบลงทุนในปี พ.ศ. 2567 นี้ สอดคล้องกับ 6 เรื่องสําคัญ ได้แก่ 1.ยุทธศาสตร์ชาติ 20 ปี และแผนพัฒนาเศรษฐกิจและสังคมแห่งชาติ ฉบับ 13 ที่น้อมนํา “ปรัชญาเศรษฐกิจพอเพียง” เป็นแนวทางการจัดทํายุทธศาสตร์ เพิ่มประสิทธิภาพระบบบริการสุขภาพทุกมิติ รองรับสังคมสูงวัย ลดอัตราตายโรคสําคัญ และสนับสนุนครุภัณฑ์นวัตกรรมไทย
2.นโยบายและทิศทางการดําเนินงานสํานักงานปลัดกระทรวงสาธารณสุข ด้านการลงทุน อาทิ ปรับปรุงภูมิทัศน์ เสริมสร้างความเข้มแข็งระบบบริการแบบไร้รอยต่อ เน้นผู้ป่วยเป็นศูนย์กลาง ยกระดับความมั่นคงทางสุขภาพ รองรับภาวะฉุกเฉิน ผลักดันบริการทางการแพทย์และสาธารณสุขสู่ยุคดิจิทัล (Telemedicine) และนวัตกรรมการแพทย์ 3.แผนบริการด้านการรักษา (Service plan) และเพิ่มศักยภาพการให้บริการของเขตสุขภาพ 4.นโยบาย EMS (Environment, Modernization, Smart Service) ดูแลสิ่งแวดล้อม ได้แก่ ระบบบําบัดน้ําเสีย, Solar rooftop และสนับสนุนการจัดบริการรูปแบบใหม่ให้ครอบคลุม ทันสมัย 5.สนับสนุนและรองรับการแก้ไขปัญหาเร่งด่วนตามสภาพปัญหาของพื้นที่และสาธารณภัย และ 6.พัฒนาด้านความปลอดภัยและการสร้างขวัญกําลังใจแก่บุคลากร เช่น อาคารที่พักอาศัย และระบบรักษาความปลอดภัยของหน่วยบริการ เช่น รั้ว กล้องวงจรปิด เป็นต้น
“ขอให้สํานักงานสาธารณสุขจังหวัดวางแผนภาพรวมทั้งจังหวัด ดูแล รพศ./รพท./รพ.ชุมชน รวมถึงการกระจายงบประมาณตามนโยบายone province one hospital เพื่อให้ใช้งบประมาณได้สอดคล้องมากยิ่งขึ้น ซึ่งผลการดําเนินงานในปีที่ผ่านมาถือว่าทําได้ดี ส่วนในปีงบฯ 2567 ขั้นตอนการดําเนินงานไม่ต่างจากเดิม แต่ขอให้เน้นงานเร่งด่วนเฉพาะและการจัดการสิ่งแวดล้อม ทั้งนี้ ให้ทุกหน่วยงานดําเนินการตามแนวทางที่กําหนด และตรวจสอบข้อมูลให้ถูกต้อง” นายแพทย์โอภาสกล่าว
ด้านนพ.พงศ์เกษม ไข่มุกด์ รักษาราชการแทนรองปลัดกระทรวงสาธารณสุข กล่าวว่า กองบริหารการสาธารณสุข สํานักงานปลัดกระทรวงสาธารณสุข มีหน้าที่บริหารทรัพยากรด้านงบประมาณงบลงทุน ครุภัณฑ์ ที่ดินและสิ่งก่อสร้าง ให้กับหน่วยงานส่วนภูมิภาคในสังกัด เพื่อขับเคลื่อนนโยบายการพัฒนาระบบบริการสุขภาพไปสู่การปฏิบัติ และให้การดําเนินงานเป็นไปอย่างมีประสิทธิภาพ จึงต้องมีการประชุมชี้แจงแนวทางการจัดทําคําของบประมาณรายจ่ายประจําปีงบประมาณ พ.ศ. 2567 ตามนโยบายของสํานักงานปลัดกระทรวงสาธารณสุข โดยมี ผู้บริหารกระทรวงสาธารณสุขทั้งส่วนกลางและส่วนภูมิภาค ผู้รับผิดชอบงานการบริหารงบลงทุนทุกเขตสุขภาพ สํานักงานสาธารณสุขจังหวัด โรงพยาบาลศูนย์ และโรงพยาบาลทั่วไป เข้าร่วมประชุมทั้งระบบออนไซต์และออนไลน์
***************************************** 18 ตุลาคม 2565